钦定古今图书集成/理学汇编/学行典/第227卷 > 《隋孝子张公祠记》吕时中
## 钦定古今图书集成/理学汇编/学行典/第227卷 > 《隋孝子张公祠记》吕时中

乡里有贤达，殁则祠之，以偶名宦，翼《孔庙》制也，以明
教也。其有异节独行，卓轶于古今，则义起而专祠之，
非故神之也。昭示仪刑，以令众庶，亦以明教也。孝子
张公者，隋顿丘人也，名清丰。唐大历中，魏博节度使
田承嗣因县界有孝子门阙，遂表奏以清丰为县名，
迄今未之有改。嗟乎！君子疾没世而名不称，乃若以
其名名县，则其行可少哉？按《图史》，孝子善事父母，以
孝行称于时。隋开皇中，征孝廉不就，人皆爱慕之，馀
无所考其事实。夫隋始以诈取天下，已而父子兄弟
相夷戮，三纲沦，九法斁，此为乱贼，去禽兽不远者也。
孔子欲为卫，政必先正名，名不正则言不顺，礼乐刑
法悉无从理。故君子之仕，将以行志“也。苟时有所难
变，势有所不可为，即出何益？顾又如父母何？恃一节
避乱隋，甘心于绳枢瓮牖之闲，如广漠大树，无所困
苦，神龟曳尾，泥涂自快其以完志而终其孝也。”此意
寥寥数百年闲，世无有知者，自承嗣表奏以还，亦无
有专列而特著之者，以故迹与世迁，见闻易晦，至使
四境之内，闾阎故井“之人，生长老死于其地，而不知
县之所由名，岂异节独行，恒情所略，而百世之下，必
有神孚意感，而后乃表暴者耶？”嘉靖四十五年为灵
宝许任。治县之明年，廉平畅乎德风，惠爱流乎春泽，
百姓熙熙然从治矣。暇则思卜地以专孝子祠。先是，
城北门外，当路之冲，有南将军霁云祠，岁久像剥，而
垣颓椽朽，盖瓦脱落就坏，侯既已饰而新之。顾念将
军为唐将，载在《忠义传》，与韩昌黎所论述，节概凛凛，
辉映简策，世莫能掩。孝子与将军，虽夷险隐见不同，
至其行义，瓌瑰卓绝，足以风世一尔。而独未及，似于
典未备。乃与南郭之外，见旧有八蜡祠，亦当路冲，以
为蜡神有功农事，与风云雷雨坛宜以类从。而坛之
右业已得民腴地，于是别撤故宇，即其地而屋之，以
栖蜡主而即蜡成祠，稍加增修为位而像孝子，因起
其门且扁焉，与《南将军祠》南北正相直意。但转移，事
多仍旧，故财力罔侈，而工且易竣。祠既定，然后忠孝
两义掀揭于宇宙，而二公之行屹乎如泰华、衡岳并
峙，虽与日月争光可也。此岂寻常俗吏所能为哉？侯
自祖父诸叔、后先卿相，接踵于朝，德业文章，为海内
冠。其于君臣父子之际，讲之已熟，而忠孝一脉，所从
来久远矣。故其行事皆自其身推，而不与俗类。此与
二公所谓“神孚气感，而后能表暴”者也。二公得兹举
而其名益著。侯亦因二公之贤而志行益彰，盖交相
重者也。后有闻风而兴起者，将忠臣孝子寖寖乎辈
出焉，其于补风教大矣。中里人也，愧不能发前哲之
遗烈，又不能为侯颂道其盛美。《诗》曰：“高山仰止，景行
行止。”余窃有志焉，故不量而为斯记。